Meningitis epidemica	
Meningitis cerebrospinalis epidemica, BNO10: A39
	
1. Kórokozó:	Neisseria meningitidis (Meningococcus) különböző szerocsoportjai, melyek elterjedtsége, dominanciája földrajzilag különböző. Az A szerocsoport jelentősebb, a C kisebb járványokat okozhat, nálunk a főleg sporadikus eseteket okozó B szerocsoport a legelterjedtebb. A W-135, az X, Y és a Z szerocsoportok kevésbé virulensek, bár ezen fertőzések is lehetnek súlyos kimenetelűek.	
2. Teendők a beteggel	
2.1. Jelentés:	Bejelentésre kötelezett a gyanús, a valószínűsíthető és a megerősített eset. Egy megbetegedést csak egyszer kell bejelenteni. Az értesülést követően sürgőséggel is jelentendő.	
	2.1.1. Esetek osztályozása	
	Gyanús eset	Minden olyan személy, akire teljesül a klinikai kritériumok közül legalább az egyik.	
	Valószínűsíthető eset
	Minden olyan személy, akire teljesül a klinikai kritériumok közül legalább az egyik és fennáll az epidemiológiai kapcsolat.	
	Megerősített eset
	Minden olyan személy, akire teljesül a laboratóriumi kritériumok közül legalább az egyik.	
	2.1.2. Feltételek	
	Klinikai kritérium	– Meningeális tünetek,
– Petechiák,
– szeptikus sokk,
– szeptikus arthritis.	
	Epidemiológiai kritérium	Epidemiológiai kapcsolat emberről emberre terjedő fertőzéssel.	
	Laboratóriumi kritérium	– Neisseria meningitidis izolálása normálisan steril helyről vett testváladékból vagy bevérzéses bőrlézióból.
– Neisseria meningitidis nukleinsav kimutatása normálisan steril helyről vett testváladékból vagy bevérzéses bőrlézióból.
– Neisseria meningitidis antigén kimutatása gerincvelő-folyadékban.
– Gram negatív festett diplococcus kimutatása gerincvelő-folyadékban.	
2.2. Elkülönítés:	A beteget kórházban, fertőző osztályon kell elkülöníteni a gyógykezelés időtartamára.	
2.3.Mikrobiológiai vizsgálat:	2.3.1. Klinikai mikrobiológiai diagnosztikai vizsgálat:	Kötelező. A liquor- és vérmintából minden esetben mikroszkópos, tenyésztéses, antigén kimutatási és közvetlen antibiotikum érzékenységi vizsgálatot kell végezni.	
	2.3.2. Járványügyi érdekből végzett mikrobiológiai diagnosztikai vizsgálat:	Kötelező. Járványügyi érdekből végzett diagnosztikus vizsgálat céljából sikertelen tenyésztés esetében vér és liquor-mintát kell beküldeni az ÁNTSZ-OEK bakteriológiai osztályára a kórokozó direkt kimutatása céljából molekuláris vizsgálattal (PCR), vagy más ilyen vizsgálatot végző járványügyi feladatokat ellátó vizsgáló laboratóriumba.
Referencia laboratóriumba küldendő megerősítés céljából liquorból vagy hemokultúrából kitenyészett N. meningitidis törzs, vagy nem tenyészthető minta esetén maga a klinikai minta.	
	2.3.3. Felszabadító vizsgálat:	Nem szükséges.	
2.4. Fertőtlenítés:	Folyamatos fertőtlenítés szükséges.	
3. Teendők a beteg környezetében	
3.1. A beteggel kontaktusba kerültek felkutatása:	Szükséges annak eldöntésére, hogy kit szükséges posztexpozíciós profilaxisban részesíteni.	
3.2.Járványügyi érdekből végzett mikrobiológiai szűrővizsgálat:	Nem szükséges.	
3.3. Járványügyi megfigyelés:	A beteg közvetlen környezetében élőket 8 napra járványügyi megfigyelés alá kell helyezni. Nosocomiális eredetű előfordulás esetén az érintett ápolási egységben 8 napos felvételi zárlatot kell elrendelni. 	
3.4. Postexpozíciós profilaxis:	Zárt közösségekben, igen szoros kontaktus esetén a betegek környezetében élőket antibiotikum profilaxisban kell részesíteni. 	
3.5. Fertőzőforrás-kutatás:	Nem szükséges.	
3.6. A terjesztő közeg felderítése:	Nem szükséges.